બહારથી પોલીસ સ્ટેશનનો દેખાવ કોઈ મધ્યમ વર્ગના ઘર જેવો હતો. વિદેશી નળિયાથી છવાયેલું છાપરું અને લાકડાં અને પતરાંથી બનેલાં બારી-બારણા. બહારના નાનકડા ફળિયા જેવા ચોગાનમાં બે-ચાર બાઇક અને એક પોલીસ જીપ હતી. કશિશ તે જોઈને થોડી નિરાશ થઈ ગઈ. આવું પોલીસ સ્ટેશન હોય? બધાં પર અછડતી નજર નાંખતી થોડા સંકોચ સાથે પોલીસ સ્ટેશનના આગળના ઓસરી જેવા ભાગને વળોટીને અંદરના ઓરડામાં આવી. બે માણસ પોલીસ ડ્રેસમાં બે ટેબલ પર બેઠા હતા. બીજી બે-ચાર ખુરશી અને મોટા રૃમના એક ખૂણામાં બે કબાટ. એક વૉકીટૉકી રેડિયો સેટ. જેમાંથી સતત કોઈકના બોલવાનો અવાજ આવતો હતો. ખૂણામાં એક સાત-આઠ વર્ષનો બાળક એક ચટાઈ પર બેઠો-બેઠો કૉલ્ડડ્રિંક્સ પીતો હતો. તે અંદર ગઈ તેવા જ ટેબલ પર બેઠેલા બેમાંથી એક કશું લખતો હતો એણે માથું ઊંચું કર્યું.